Garšviai (Biržai)
Garšviai – kaimas Biržų rajono savivaldybėje, Rovėjos dešiniajame krante, 4 km į šiaurės vakarus nuo Papilio. Per kaimą teka Garšvų upelis (Rovėjos intakas), pietuose stovi Rovėjos užtvanka (Papilio tvenkinys), rytuose – Ilgabradų miškas. Netoli kaimo yra 1-os ir 2-os senosios Garšvių reformatų kapinės ir naujosios Kubilių reformatų kapinės, įkurtos XX a. pradžioje. Minimi 1775 m. dvarų dūmų surašymo dokumentuose. 1923 m. buvo 14 ūkių. Šalia kaimo, Rovėjos krante, kalvoje buvo senkapis, suardytas kasant žvyrą. Senkapyje rasta kaulų, įvairių geležinių ir žalvarinių dirbinių.